SKRIFTLIG FORESPØRGSEL E-2479/02

af Chris Davies (ELDR) til Kommissionen

(6. september 2002)

Om: Direktiv 1999/31/EF om deponering af affald: farligt affald

Kan Kommissionen bekræfte, at gamle fjernsynsapparater i henhold til direktiv 1999/31/EF(1) om deponering af affald i januar 2002 blev kategoriseret som farligt affald?

Hvor længe har medlemsstaterne været bekendt med, at dette sandsynligvis ville ske?

Fra og med hvilken dato skal medlemsstaterne garantere, at alt farligt affald indsamles af særligt godkendte renovationsselskaber og bortskaffes i containere, der udelukkende er beregnet til farligt affald?

Har den britiske regering eller andre EU-staters regeringer udtrykt bekymring om, hvorvidt det vil være muligt at opfylde disse krav inden for den fastsatte tidsplan?

(1) EFT L 182 af 16.7.1999, s. 1.

Svar afgivet på Kommissionens vegne af Margot Wallström

(3. oktober 2002)

Klassificeringen af affald som farligt eller ufarligt er genstand for Rådets direktiv 91/689/EF af 12. december 1991 om farligt affald(1) og ikke for Rådets direktiv 1999/31/EF af 26. april 1999 om deponering af affald. Affald anses for farligt, hvis det besidder en eller flere af de 14 farlige egenskaber, der er anført i bilag III til direktiv 91/689/EØF.

Er der tale om et kasseret fjernsynsapparat, anses dette for at være affald fra elektrisk eller elektronisk udstyr. Sådant udstyr består af forskellige komponenter, hvoraf nogle kan indeholde farlige stoffer som for eksempel cadmium og blyoxid i monitor-katodestrålerør. Et kasseret fjernsynsapparat bestående af farlige komponenter er at betragte som farligt affald i henhold til Rådets direktiv 91/689/EF og klassificeres under kodenummer 16 02 13* i Kommissionens beslutning 2000/532/EF(2) som ændret(3), i henhold til hvilken der opstilles en fællesskabsliste over affaldskategorier. Derimod vil et fjernsynsapparat, hvorfra alle farlige komponenter er fjernet, ikke kunne anses for at være farligt affald(4). Generelt udtrykt sigter fællesskabsstrategien for affaldshåndtering mod at fremme genudnyttelse og genindvinding af affald fra elektrisk og elektronisk udstyr(5). Dette har givet sig konkret udslag i et specifikt direktivforslag fra Kommissionen om affald fra elektrisk og elektronisk udstyr(6), som for øjeblikket befinder sig i Forligsudvalget. Sigtet hermed er at kræve, at medlemsstaterne sikrer indsamling og frasortering af alle farlige komponenter fra sådant udstyr med henblik på sikker bortskaffelse af disse samt fremme af genudnyttelsen af de resterende bestanddele. Et kasseret fjernsynsapparat, som indeholder værdifulde materialer såsom genindvindelige metaller, bør således ikke deponeres direkte på en losseplads, men i stedet gøres til genstand for en passende, forudgående demontering og genudnyttelse.

Klassificeringen af affald fra elektrisk og elektronisk udstyr indeholdende farlige bestanddele som farligt affald vedtoges i maj 2000 ved Kommissionens beslutning 2000/532/EF uden indvendinger fra medlemsstaternes side, for så vidt angår denne specielle affaldskategori, og trådte i kraft 1. januar 2002. De forudgående drøftelser med medlemsstaterne, som førte til vedtagelsen af denne beslutning, strakte sig over tre år frem til maj 2000.

Forpligtelsen til at overdrage farligt affald til et firma, som har særlig tilladelse til at håndtere farligt affald, er fastsat i Rådets direktiv 75/442/EØF af 15. juli 1975 om affald som ændret(7), i forbindelse med Rådets direktiv 91/689/EØF. Disse bestemmelser har været i kraft siden hhv. 1977 og 1993.

Et af de vigtigste principper i direktiv 1999/31/EF er, at farligt affald ikke må deponeres sammen med ufarligt affald, for at man kan sikre en miljømæssigt betryggende og sund affaldsdeponering. Dette gælder siden 16. juli 2001. Europa-Parlamentet afviste faktisk i 1996 Rådets fælles holdning, til dels fordi denne udelod et strengt forbud mod blandet affaldsdeponering.

Det Forenede Kongerige var den eneste medlemsstat, der ikke gik ind for et forbud mod blandet deponering. For at lette gennemførelsen af dette krav indrømmedes der en overgangsperiode indtil 16. juli 2004 i forbindelse med direktivet om affaldsdeponering med hensyn til deponeringsanlæg, der allerede fandtes før den 16. juli 2001.

(1) EFT L 377 af 31.12.1991.

(2) Kommissionens beslutning 2000/532/EF af 3. maj 2000 om afløsning af beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald, EFT L 226 af 6.9.2000.

(3) Som ændret ved Kommissionens beslutning 2001/118/EF af 16. januar 2001 og 2000/119/EF af 22. januar 2001 (EFT L 47 af 16.2.2001) samt Rådets beslutning 2001/573/EF af 23. juli 2001 (EFT L 203 af 28.7.2001).

(4) Se punkt 16 02 14 i Kommissionens beslutning 2000/532/EF.

(5) Se f. eks. afsnit 3.3 i KOM(96) 399 endelig udg., Kommissionens meddelelse om revisionen af Fællesskabets strategi for affaldshåndtering.

(6) EFT C 365 E af 19.12.2000.

(7) EFT L 194 af 25.7.1975 som ændret ved Rådets direktiv 91/156/EØF af 18. marts 1991 (EFT L 78 af 26.3.1991) og Kommissionens beslutning 96/350/EF af 24. maj 1996 (EFT L 135 af 6.6.1996).